Diari Oficial de la Generalitat Valenciana


Sumari del DOGV 8679, del 18-11-2019 (2019/10615)

Primera convocatòria del Certificat de Competències Transversals d'Ocupabilitat 2019-2020.
------------------------------------------------------------------------------------------

### Dades del document

Número de DOGV
:   8679

Data del DOGV
:   18-11-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/10379


Data del document
:   30-10-2019

Organisme emissor
:   Universitat Jaume I de Castelló

Tipus de document
:   Anunci

Primera convocatòria del Certificat de Competències Transversals d'Ocupabilitat 2019-2020. [2019/10664]  
D'acord amb el principi d'impuls a l'ocupabilitat del seu estudiantat, del model educatiu de la Universitat Jaume I, objectivat mitjançant accions promogudes per la seua Oficina d'Inserció Professional i Estades en Pràctiques, atesa la importància de determinades activitats en l'èxit de la inserció professional de titulats i titulades universitaris, i per aprovació en la sessió número 3-2018, del Consell de Govern, del dia 24 d'abril de 2018, aquest rectorat resol:  
  
Primer  
Publicar la convocatòria de concessió del certificat de competències per a l'ocupabilitat a les persones que així ho sol·liciten, siguen estudiants o persones ja titulades de la Universitat Jaume I, i que hagen realitzat un itinerari d'accions encaminades a fomentar l'ocupabilitat.  
  
  
Segon  
Aprovar les bases que regeixen aquesta convocatòria i que figuren en l'annex I.  
  
Tercer  
Publicar la convocatòria de les ajudes en el Diari Oficial de la Generalitat Valenciana (DOGV), en el tauler d'anuncis oficial (TAO) de la Universitat, https://www.uji.es/seu/info-adm/tao/, i en el web de la Universitat:  
https://www.uji.es/serveis/oipep/base/programes/cc/  
  
Contra aquesta resolució, que posa fi a la via administrativa, es podrà interposar un recurs contenciós administratiu davant del Jutjat Contenciós Administratiu de Castelló de la Plana, dins dels dos mesos següents comptadors des de l'endemà de la publicació, de conformitat amb el que estableixen els articles 8, 14 i 46, de la Llei 29/1998, de 13 de juliol, reguladora de la jurisdicció contenciosa administrativa. No obstant això, amb caràcter potestatiu, es podrà interposar un recurs de reposició davant del Rectorat de la Universitat Jaume I, en el termini d'un mes comptador des de l'endemà de la publicació, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; en aquest cas no es podrà interposar el recurs contenciós administratiu anteriorment esmentat fins que no es dicte una resolució expressa o presumpta del recurs de reposició. Tot això, sense perjudici que es puga interposar qualsevol altre recurs que s'estime oportú.  
  
  
Castelló de la Plana, 30 d'octubre de 2019.- La vicerectora d'Estudiantat i Compromís Social (p. d. R 12.06.2018; DOGV 14.06.2018): Inmaculada Rodríguez Moya.  
  
  
ANNEX I  
Bases de la convocatòria  
  
1. Descripció de la convocatòria  
2. Objectius de la convocatòria  
3. Destinataris  
4. Requisits per al reconeixement  
5. Procediment i termini de presentació de sol·licituds  
6. Documentació que cal presentar  
7. Comissió de valoració  
8. Instrucció, resolució del procediment i emissió del certificat  
9. Comunicacions i notificacions  
10. Protecció de dades de caràcter personal  
  
1. Descripció de la convocatòria  
Un dels principis del model educatiu de l'UJI és l'impuls de l'ocupabilitat. Per aquest motiu, la Universitat ha desenvolupat diversos programes en aquestes matèries. Amb aquest certificat es vol reconéixer i fer valer totes aquestes accions.  
  
2. Objectius de la convocatòria  
Complementar la formació oficial de l'estudiantat d'aquesta universitat acreditant que ha desenvolupat diferents activitats adreçades a millorar la seua capacitació per a l'ocupabilitat.  
Aquest certificat és clau davant d'ocupadors, institucions o organismes públics, ja que permet visibilitzar l'adquisició de competències transversals en ocupabilitat de l'estudiantat de l'UJI.  
En aquest sentit, l'estudiantat UJI pot diferenciar-se de l'estudiantat d'altres universitats que no tenen aquest tipus de reconeixement.  
  
  
3. Destinataris  
Estudiantat de titulacions oficials de la Universitat Jaume I (grau, màster i/o doctorat) i persones titulades de titulacions oficials (grau, màster i/o doctorat) per la Universitat Jaume I en els cursos acadèmics 2017-18, 2018-19 o l'actual 2019-20.  
  
4. Requisits per al reconeixement  
Per a aconseguir el certificat han de complir-se els següents requisits quant a formació, sensibilització i experiència:  
1. Formació: inclou formació de, com a mínim, huitanta hores en cursos de formació no oficial en competències transversals.  
2. Sensibilització: inclou almenys assistència a vint hores en total a esdeveniments que desenvolupen competències transversals específiques per a l'ocupabilitat o posen en contacte l'estudiantat amb potencials ocupadors.  
3. Experiència: inclou experiència (o la suma de diverses experiències) d'una durada mínima de 6 mesos o 600 hores.  
  
5. Procediment i termini de presentació de sol·licituds  
Les sol·licituds s'han de presentar dins del termini establit, que serà d'un mes comptador des de l'endemà de la publicació de la convocatòria en el DOGV.  
Les persones sol·licitants hauran d'emplenar la sol·licitud de participació en la convocatòria, https://e-ujier.uji.es/pls/www/!gri\_www.euji23599, dins de la qual hauran d'adjuntar els documents i/o certificats que acrediten que es compleixen els requisits establits en la convocatòria.  
Respecte a aquests documents:  
Accions realitzades en la Universitat Jaume I: les mencionades accions apareixeran reflectides al formulari de sol·licitud. Sols en el cas que alguna o algunes de les mencionades accions no apareguen reflectides en el formulari de sol·licitud, la persona interessada haurà d'enumerar-les acuradament en l'apartat corresponent de la sol·licitud i adjuntar el certificat corresponent.  
Activitats no realitzades a l'UJI: han d'enumerar-se en l'apartat corresponent, indicant títol, entitat i nombre d'hores/crèdits/mesos, i adjuntar el certificat en el formulari de sol·licitud.  
Es farà la corresponent equivalència entre crèdits ECTS i mesos amb hores d'aquesta manera: cada crèdit ECTS equivaldrà a 20 hores i cada mes equivaldrà a 160 hores.  
La persona interessada ha de donar el consentiment en la sol·licitud perquè es consulten les dades relatives a identitat i formació necessàries per a la resolució d'aquest procediment.  
  
6. Documentació que cal presentar  
Els documents que han de presentar-se són:  
1. Formació: inclou formació almenys de huitanta hores en cursos de formació no oficial en competències transversals, a través de programes impartits per la Universitat mateix o reconeguts per aquesta: la formació pot estar impartida per organismes i institucions que tinguen reconegudes competències específiques en formació per a l'ocupabilitat, com són les universitats, el servei públic d'ocupació o entitats col·laboradores, o d'altres que, si escau, puga reconéixer la Universitat Jaume I. Aquestes activitats formatives inclouen:  
- Jornades d'eixides professionals de graus/màsters, organitzades pels vicedeganats o vicedireccions corresponents.  
- Tallers curts sobre competències transversals per a l'ocupabilitat (per exemple, el programa Súper dimarts per a l'ocupabilitat, organitzat per l'OIPEP).  
- Plans de formació per a les pràctiques internacionals.  
- Programes d'orientació professional.  
- Jornades/formació impartides per altres universitats i organismes.  
  
2. Sensibilització: inclou almenys assistència a vint hores en total, a esdeveniments que desenvolupen competències transversals específiques per a l'ocupabilitat o posen en contacte l'estudiantat amb potencials ocupadors. Aquests esdeveniments hauran d'estar organitzats per organismes i institucions amb competències específiques en ocupabilitat reconegudes, com són les universitats, serveis públics d'ocupació, col·legis professionals, intermediaris en el mercat de treball o d'altres que, si escau, puga reconéixer la Universitat Jaume I. Per exemple:  
- Assistència a presentacions corporatives d'empreses, tant al campus com a l'aula (per exemple, el programa Ocuparty, organitzat per l'UJI).  
- Assistència a fires / treball en xarxa / jornades professionals organitzades per administracions públiques, universitats, associacions, col·legis professionals, etc.  
3. Experiència: inclou experiència (o la suma de diverses experiències) d'una durada almenys de sis mesos o 600 hores, com les següents o altres similars:  
- Realització del TFG/TFM en empresa.  
- Pràctiques externes extracurriculars.  
- Participació, mitjançant acreditació, en programes de pràctiques internacionals de la Universitat Jaume I. Exemples: Leonardo, Erasmus pràctiques; Erasmus +Pràctiques, Pràctiques solidàries, University Junior International Entrepreneurs, Stella Junior o d'altres que es puguen desenvolupar en el futur.  
- Participació en programes de mobilitat internacional per a estudis (per exemple, Erasmus, Amèrica del Nord, Àsia i Oceania, Amèrica Llatina).  
- Beques de col·laboració del Ministeri (que recullen una part de les competències del títol).  
- Beques d'investigació durant els seus estudis, o posteriorment (que recullen part de les competències del títol).  
- Beques de col·laboració de formació complementària, organitzades per la Universitat (que recullen part de les competències del títol).  
- Programes de voluntariat (organitzats per l'UJI o per altres institucions).  
- Programes de mentoria organitzats per l'UJI o per altres institucions i vinculats a les competències del títol.  
  
7. Comissió de valoració  
Cada sol·licitud individual, juntament amb la documentació aportada, serà revisada i validada per una comissió que estarà formada per:  
- La vicerectora d'Estudis i Docència, o persona en qui delegue.  
  
- La responsable de l'Oficina d'Inserció Professional i Estades en Pràctiques, que exercirà les funcions de secretaria amb veu i vot.  
- Tres membres del Consell Assessor d'Inserció Professional, proposats per la Presidència.  
- Una persona en representació de l'alumnat a proposta del Consell de l'Estudiantat.  
  
8. Instrucció, resolució del procediment i emissió del certificat  
8.1. Resolució provisional de persones admeses i excloses  
Una vegada finalitzat el procediment es publicarà la resolució provisional de concessió del certificat.  
En aquesta resolució s'indicarà el llistat de persones que han sigut admeses i el llistat de persones que estan provisionalment excloses, amb indicació dels motius.  
A efectes de notificació s'utilitzarà l'adreça electrònica mmqgoazaqnddv@bay.vy, i a més es publicarà aquesta resolució en el tauler d'anuncis oficial de l'UJI i en el web: https://www.uji.es/serveis/oipep/base/programes/cc/.  
S'estableix un termini d'esmena de deu dies hàbils comptadors des de l'endemà de la publicació de la resolució. Les reclamacions es presentaran mitjançant el Registre Electrònic de la Universitat (o per qualsevol altre mitjà establit en l'article 16.4 de la Llei 39/2015, d'1 d'octubre, del procediment administratiu comú de les administracions públiques), dirigides al Rectorat, i s'ha d'esmentar la unitat administrativa (OIPEP).  
8.2. Resolució definitiva de concessió del certificat  
En finalitzar el termini d'esmena indicat en la base 8.1 es publicarà la resolució definitiva de concessió del certificat.  
A l'efecte de notificació, aquesta resolució es publicarà en el tauler d'anuncis oficial de l'UJI i en el web: https://www.uji.es/serveis/oipep/base/programes/cc/.  
  
Contra aquesta resolució, que posa fi a la via administrativa, es pot interposar un recurs contenciós administratiu davant del Jutjat Contenciós Administratiu de Castelló de la Plana en el termini de dos mesos, comptadors des de l'endemà de la publicació. No obstant això, contra la resolució definitiva de concessió de l'ajuda, les persones interessades poden interposar un recurs de reposició, davant del mateix òrgan que la va dictar, en el termini d'un mes, comptador des de l'endemà de la notificació; en aquest cas no es pot interposar el recurs contenciós administratiu anteriorment esmentat, mentre no es dicte una resolució expressa o presumpta del recurs de reposició, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
S'expedirà el certificat de competències per a l'ocupabilitat a les persones que apareguen en la resolució definitiva de concessió.  
  
9. Comunicacions i notificacions  
A efectes de notificació, totes les resolucions d'aquesta convocatòria es publicaran en el tauler d'anuncis oficial (TAO) i en el web https://www.uji.es/serveis/oipep/base/programes/cc/.  
  
10. Protecció de dades de caràcter personal  
Les operacions de tractament de dades personals objecte d'aquesta convocatòria formen part de l'activitat «Gestió acadèmica», inclosa en el Registre d'Activitats de Tractament de Dades Personals de la Universitat Jaume I, d'acord amb el Reglament general de protecció de dades (UE) 2016/679. Informació addicional en https://www.uji.es/protecciodades/clausules/?t=u028  
La persona sol·licitant ha de comunicar qualsevol modificació de les seues dades per a actualitzar-les.  
Així mateix, ha de donar el consentiment perquè es consulten les dades d'identitat, discapacitat i titulació necessàries per a la resolució d'aquest procediment.